«Η παρούσα μελέτη μας δεν στοχεύει, όπως άλλες, σ' ένα θεωρητικό σκοπό: δεν αναλαμβάνουμε αυτή την έρευνα για να μάθουμε τι λογής πράγμα είναι η αρετή —διότι η μελέτη μας δεν θα είχε τότε την παραμικρή χρησιμότητα— αλλά για να γίνουμε καλοί.» (ΗΝ ΙΙ 2, 1103 b 26)

**Ο προσδιορισμός του ύψιστου αγαθού (ΗΝ Ι 2, 1094 a 18 - b 7)**

«**Αν**, λοιπόν, υπάρχει κάποιος σκοπός όσων προκύπτουν από τις πράξεις μας, ένας **σκοπός τον οποίο βουλόμεθα γι' αυτόν τον ίδιο**, και **βουλόμεθα τα υπόλοιπα πράγματα για χάρη του σκοπού αυτού**, και αν **δεν είναι όλα τα πράγματα τέτοια που να τα επιλέγουμε για χάρη κάποιου άλλου**, τότε είναι προφανές ότι αυτό θα είναι το **αγαθό**, δηλαδή το **άριστο**.

Και αν αυτό ισχύει, τότε θα πρέπει να προσπαθήσουμε να συλλάβουμε, **σε γενικές γραμμές τουλάχιστον**, **τι τάχα θα είναι αυτό** και **ποιας από τις επιστήμες ή δυνάμεις είναι αντικείμενο**.

και θα φαινόταν ότι είναι **αντικείμενο της επιστήμης με τη μεγαλύτερη εξουσία** και **της κατεξοχήν αρχιτεκτονικής**, και τέτοιας λογής φαίνεται να είναι **η πολιτική επιστήμη**·

γιατί αυτή **προστάζει ποιες** από τις επιστήμες χρειάζεται να υπάρχουν στις πόλεις, **και τι είδους επιστήμες** και **ποιες και μέχρι τίνος σημείου θα πρέπει να μαθαίνουμε**...

Κι αφού **χρησιμοποιεί τις υπόλοιπες πρακτικές επιστήμες** και, επιπλέον, **νομοθετεί για το τι πρέπει να πράττουμε και για το τι πρέπει να αποφεύγουμε**, ο δικός της σκοπός θα περιχαράσσει τους σκοπούς των άλλων· ώστε **αυτός θα είναι το ανθρώπινο αγαθό**.»

**Η αξιοβίωτη ζωή:**

**καθ' εαυτό/για κάτι άλλο, αυτάρκεια, μέτρο (ΗΝ Ι 7, 1097 b 20)**

«**τελειότερο** ονομάζουμε **εκείνο που το επιδιώκουμε καθεαυτό σε αντιδιαστολή με αυτό που το επιδιώκουμε για κάτι άλλο**, και **εκείνο που δεν το επιλέγουμε ποτέ για κάτι άλλο είναι τελειότερο από όσα τα επιλέγουμε και καθεαυτά και για κάτι άλλο**, και **χωρίς προϋποθέσεις τέλειο είναι αυτό που το επιλέγουμε πάντα καθεαυτό** και ουδέποτε για κάτι άλλο. Τέτοιου είδους αγαθό φαίνεται, κατεξοχήν, να είναι **η ευδαιμονία**·

το ίδιο συμπέρασμα φαίνεται να προκύπτει με βάση την **αυτάρκεια**· γιατί **το τέλειο αγαθό φαίνεται να είναι αύταρκες**·

ως αύταρκες, ωστόσο, **δεν εννοούμε αυτό που αποδίδεται σε εκείνον που ζει μόνος του**, που ζει βίο μοναχικό, αλλά αυτό που αποδίδεται και στους γονείς και στα παιδιά και στις γυναίκες και, συνολικά, στους φίλους και συμπολίτες, **επειδή ο άνθρωπος είναι από τη φύση του πολιτικό ον**...

ως αύταρκες θέτουμε **αυτό που**, μένοντας μόνο του, **καθιστά τον βίο επιλέξιμο και που δεν του λείπει τίποτε**. Και τέτοιου είδους πράγμα θεωρούμε ότι είναι **η ευδαιμονία**·

επιπλέον, η ευδαιμονία είναι πιο επιλέξιμη από όλα τα πράγματα εφόσον δεν συγκαταριθεμίται — γιατί αν συνεκαταριθμείτο, είναι φανερό ότι θα ήταν πιο επιλέξιμη όταν προσετίθετο σε αυτήν ακόμα και το μικρότερο από τα άλλα αγαθά· γιατί αυτό που προστίθεται δημιουργεί υπεροχή ως προς τα αγαθά και, ανάμεσα στα αγαθά, το μεγαλύτερο είναι πάντα το πιο επιλέξιμο.»

(Π. Κόντος, *Τα δύο ευ της ευτυχίας*, ΠΕΚ 2018, σ. 30-6)

**Το *έργον* του ανθρώπου (ΗΝ Ι 6, 1097 b 26-1098 a 20)**

«Όπως για κάθε τεχνίτη και εν γένει για κάθε πράγμα που έχει να φέρει σε πέρας μία λειτουργία (***έργον***) και να κάνει μία πράξη, **το αγαθό και η τελειότητα βρίσκονται** κατά κοινή ομολογία **μέσα σ' αυτό το έργο**, το ίδιο ισχύει και για τον άνθρωπο, ὀπως αναμφίβολα το αναγνωρίζουν όλοι, εφόσον αληθεύει ότι και αυτός έχει να ολοκληρώσει το δικό του έργο. Πώς αλλιώς; Θα υπήρχαν έργα και πράξεις ειδικά για τον επιπλοποιό και τον υποδηματοποιό και όχι για τον άνθρωπο; Τότε **η φύση θα είχε φτιάξει ένα ον χωρίς λειτουργία, ένα ον αδρανές**! Δεν είναι πιο σωστό να δεχτούμε ότι όπως το μάτι, το χέρι, το πόδι και γενικά καθένα από τα μέρη του σώματος έχει τη δική του λειτουργία, όπως είναι προφανές, έτσι και **ο άνθρωπος έχει πέρα από όλες αυτές τις επιμέρους λειτουργίες, και τη δική του λειτουργία**;»

(Μ. Κρυμπελλιέ-Π. Πελλεγκρέν, *Αριστοτέλης. Ο φιλόσοφος και οι επιστήμες*, Εστία 2011, σ. 173-175)

«ποιο, λοιπόν, θα ήταν αυτό, τάχα; Γιατί η ζωή φαίνεται να είναι κάτι **κοινό** που έχουμε ακόμη και με τα φυτά, ενώ εμείς αναζητούμε το **ίδιον** του ανθρώπου ... απομένει, συνεπώς, να είναι κάποιου είδους **πρακτική ζωή του μέρους της ψυχής που έχει λόγο**·

εάν το έργο του ανθρώπου είναι κάποια **δραστηριότητα της ψυχής σύμφωνα με τον λόγο ή όχι χωρίς τον λόγο**, και αν, όπως λέμε, ίδιο είναι ως προς το είδος του, το έργο μιας κατηγορίας πραγμάτων και το έργο ενός εξαιρετικού πράγματος αυτής της κατηγορίας (όπως ίδιο είναι το έργο του κιθαριστή και του εξαίρετου κιθαριστή), και αν, χωρίς εξαιρέσεις, το ίδιο συμβαίνει με όλα τα πράγματα, όταν προσθέτουμε στο έργο την υπεροχή που είναι σύμφωνη με την αρετή (όπως έργο μεν του κιθαριστή είναι να παίζει κιθάρα, έργο δε του εξαίρετου κιθαριστή είναι το να παίζει κιθάρα καλά)·

αν έτσι έχουν τα πράγματα, ... τότε **το ανθρώπινο αγαθό** αποδεικνύεται ότι είναι **δραστηριότητα της ψυχής σύμφωνα με την αρετή** και, αν οι αρετές είναι περισσότερες, **σύμφωνα με την άριστη και την τελειότερη**.»